GL กำไรทางเทคนิค
ตัวแปรที่ทำให้เชื่อว่า การขึ้นของหุ้น GL น่าจะเป็นแค่ปีนี้เพียงปีเดียว เพราะเมื่อทอนตัวเลขสำคัญออกมาจะเห็นว่า กำไรไม่ได้เพิ่มขึ้นแบบยั่งยืน วันนี้ถึงต้องพิจารณาข้อมูลของหุ้นอย่างรอบคอบ อย่าได้หลงไปตามกระแสการเล่นเก็งกำไรเป็นอันขาด
14 พ.ย. 2558

สภาแมงเม่า: ดร.สมชาย
 
คุณวิรัตน์ จากบางนา กรุงเทพฯ พูดถึงราคาหุ้น GL หรือบริษัท กรุ๊ปลีส จำกัด (มหาชน) พูดถึงตัวเลขกำไรที่เติบโตอย่างมหาศาลในไตรมาส 3 เกิดจากวิธีบันทึกกำไรพิเศษกลับมาเป็นรายได้ ซึ่งผมสังเกตเห็นพฤติกรรมของหุ้นตัวนี้มาเป็นเวลานานพอสมควร จึงสงสัยการเหวี่ยงตัวไปมาของหุ้นตัวนี้ค่อนข้างผิดปกติเกิดจากความเชื่อสุดโต่ง พร้อมกันนี้ก็มีข่าวลือเกี่ยวกับนักลงทุนรายใหญ่บางกลุ่มเข้ามาเป็นเจ้าภาพ สถานการณ์ของหุ้นถึงเปลี่ยนไปจากหน้ามือเป็นหลังมือ สุดท้ายนี้อยากให้อาจารย์ช่วยดึงสตินักลงทุนกลับมาด้วย เพราะราคาหุ้นสูงเกินปัจจัยพื้นฐานค่อนข้างเยอะ สุดท้ายนี้หวังว่า เพื่อนๆ ที่เล่นหุ้นตัวนี้จะออกของได้ก่อนเจ้ามือนะครับ
 
ประเด็นการเคลื่อนไหวของหุ้นแต่ละตัวเป็นอะไรที่อธิบายได้ยากมากๆ เพราะบางครั้งหุ้นก็ปรับตัวขึ้นอย่างไร้เหตุผล แต่บางครั้งก็ปรับตัวขึ้นเกินเหตุผล ซึ่งเป็นสถานการณ์ที่นักลงทุนต้องแยกแยะเรื่องที่เกิดขึ้นให้ดีเป็นพิเศษ เพราะไม่มีใครล่วงรู้สิ่งที่เกิดขึ้นในอนาคตนั่นเอง
เหมือนกับการทะยานขึ้นของหุ้น GL หรือ บริษัท กรุ๊ปลีส จำกัด (มหาชน) ล้วนเป็นผลมาจากผลการดำเนินงานที่ดีขึ้นอย่างผิดหูผิดตา แต่เมื่อวิเคราะห์ไส้ในของหุ้นตัวนี้อย่างละเอียดจะเห็นว่า มีการบันทึกรายได้บางอย่างกลับเข้ามา ตัวเลขกำไรถึงได้พุ่งกระฉูดอย่างไม่น่าเชื่อ
ประเด็นนี้คือตัวแปรที่ทำให้เชื่อว่า การขึ้นของหุ้น GL น่าจะเป็นแค่ปีนี้เพียงปีเดียว เพราะเมื่อทอนตัวเลขสำคัญออกมาจะเห็นว่า กำไรไม่ได้เพิ่มขึ้นแบบยั่งยืน วันนี้ถึงต้องพิจารณาข้อมูลของหุ้นอย่างรอบคอบ อย่าได้หลงไปตามกระแสการเล่นเก็งกำไรเป็นอันขาด
ตรงนี้ดูได้จากค่า P/E ที่ระดับ 75 เท่า ซึ่งถือเป็นระดับที่ค่อนข้างอันตรายมากๆ เพราะค่าเฉลี่ยของกลุ่มการเงินไม่ควรเกินระดับ 40 เท่า
หรือถ้าดูได้จากกำไรต่อหุ้นงวด 9 เดือนอยู่ที่ระดับ 0.34 บาท หากตีตัวเลขกำไรต่อหุ้นทั้งปี 58 ให้สูงสุดที่ระดับ 0.50 บาท และคิดบนฐาน P/E ที่ระดับ 25 เท่า ได้ราคาเป้าหมายที่ระดับ 12.50 บาท ย่อมเป็นการตอกย้ำว่า ราคาหุ้น GL สูงมากเกินไปจริงๆ นะครับ
วันนี้ถึงต้องบอกกับนักลงทุนว่า จะหลงอยู่ในความเชื่อ หรือ จะดูหุ้นบนข้อมูลสถิติ เพราะผลลัพธ์ทั้ง 2 ด้านแตกต่างกันอย่างสิ้นเชิงนั่นเอง
ถึงกระนั้นอาจารย์ก็ไม่มีความเป็นห่วงเรื่องนักลงทุนรายย่อยติดหุ้นราคาสูง เพราะนักลงทุนต้องหัดเรียนรู้เรื่องต่างๆ ด้วยเอง ไม่ควรให้คนอื่นไปบีบบังคับอีกแล้ว!
…
 

กราฟประกอบข่าว: Aspen, ราคาปิด ณ วันที่ 13 พ.ย.58